《吴中普门长老乞语》
明代·杨循吉

普门在何处，莫向海门寻。
只此吴城中，便有紫竹林。
古以水与月，而赞白衣士。
举头即见月，掘地即得水。
朴哉明长老，今往住普门。
济度说已尽，我复将何言。
虽然无可言，愿且举水月。
月在水中明，此理分明说。

作者简介：（1458—1546）明苏州府吴县人，字君谦。成化二十年进士。授礼部主事。好读书，每得意则手舞足蹈，不能自禁，人称“颠主事”。以多病，致仕居支硎山下，课读经史。性狷介，胸襟狭隘，好持人短长。武宗南巡至南京，召赋《打虎曲》称旨，令改武人装，随从左右，常使为乐府、小令，以俳优待之。循吉以为耻而辞归。晚年落寞，更坚癖自好。有《松筹堂集》及杂著多种。